## Rješenje kojim se trgovačkom društvu Hrvatska elektroprivreda d.d., Zagreb, odobrava prospekt o izdavanju obveznica javnom ponudom u nematerijaliziranom obliku, na ime, u ukupnom iznosu od HRK 500.000.000,00 kuna, u denominaciji od HRK 1, dospijeća 2013. godine

### NN 121/2006 (8.11.2006.), Rješenje kojim se trgovačkom društvu Hrvatska elektroprivreda d.d., Zagreb, odobrava prospekt o izdavanju obveznica javnom ponudom u nematerijaliziranom obliku, na ime, u ukupnom iznosu od HRK 500.000.000,00 kuna, u denominaciji od HRK 1, dospijeća 2013. godine

# HRVATSKA AGENCIJA ZA NADZOR FINANCIJSKIH USLUGA

**2694**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«
broj 140/05) te članka 22. stavka 4. i članka 96. stavak 4. Zakona o tržištu
vrijednosnih papira (»Narodne novine« broj 84/02, u daljnjem tekstu: Zakon) a
temeljem zahtjeva trgovačkog društva HRVATSKA ELEKTROPRIVREDA d.d. Zagreb, Ulica
grada Vukovara 72, za odobrenjem prospekta izdanja obveznica javnom ponudom i za
objavljivanje podataka pri uvrštenju obveznica u prvu kotaciju Zagrebačke burze
d.d. Zagreb, Uprava Hrvatske agencije za nadzor financijskih usluga, na sjednici
održanoj 2. studenoga 2006. godine, donijela je

## RJEŠENJE

1. Trgovačkom društvu HRVATSKA ELEKTROPRIVREDA d.d. Ulica grada Vukovara 72,
Zagreb, odobrava se prospekt o izdavanju obveznica javnom ponudom, u
nematerijaliziranom obliku, na ime, u ukupnom iznosu od HRK 500.000.000,00 kuna,
u denominaciji od HRK 1, dospijeća 2013. godine.
2. Trgovačkom društvu HRVATSKA ELEKTROPRIVREDA d.d. Ulica grada Vukovara 72,
Zagreb odobrava se objavljivanje podataka iz točke 1. prilikom uvrštenja
obveznica u prvu kotaciju Zagrebačke burze d.d. Zagreb, a nakon što trgovačko
društvo HRVATSKA ELEKTROPRIVREDA d. d. Zagreb, Ulica grada Vukovara 72, kao
izdavatelj obveznica, u roku od 7 dana od isteka roka za uplatu obveznica,
dostavi Agenciji obavijest o broju i postotku upisanih i uplaćenih obveznica te
osobama koje su upisale i uplatile obveznice.
3. Ovo rješenje objavit će se u »Narodnim novinama«.

```
Obrazloženje
```

Trgovačko društvo HRVATSKA ELEKTROPRIVREDA d. d. Ulica grada Vukovara 72, Zagreb
(u daljnjem tekstu: Društvo) pod­nijelo je 29. rujna 2006. godine Zahtjev za
odobrenje prospekta o izdavanju obveznica javnom ponudom i odobrenje
objavljivanja podataka prilikom uvrštenja obveznica u prvu kotaciju Zagrebačke
burze d.d. Zagreb, a 24. listopada 2006 njegovu izmjenu i dopunu te
dokumentaciju u privitku istog, sukladno odredbama Zakona i Pravilnika o
sadržaju zahtjeva i prilozima za odobrenje prospekta i skraćenom prospektu
(»Narodne novine« broj 118/03, u daljnjem tekstu: Pravilnik).
U provedenom postupku po zahtjevu utvrđeno je da je Uprava Društva 10. svibnja
2006. godine donijela Odluku o izdavanju kunskih obveznica u iznosu od HRK
500.000.000,00 te da je odobrila sklapanje Ugovora o aranžiranju i Ugovora o
upisu s grupom banaka: Privredna banka Zagreb d.d., Raiffeisenbank Austria d.d.
i Zagrebačka banka d.d.
Nadalje, Nadzorni odbor Društva je 12. lipnja 2006. godine donio Odluku o
davanju suglasnosti Upravi Društva za izdavanje kunskih obveznica HRK
500.000.000,00.
Sukladno Odluci Uprave Društva od 10. svibnja 2006. godine o izdavanju kunskih
obveznica u iznosu od HRK 500.000.000,00. Društvo izdaje obveznice, javnom
ponudom, u nematerijaliziranom obliku, na ime, u ukupnom nominalnom iznosu od
500.000.000,00 HRK, u denominaciji od HRK 1, dospijeća 2013. godine.
Zajednički Agenti i Pokrovitelji predmetnog izdanja kao i Agenti zaduženi za
uvrštenje Obveznica u prvu kotaciju Zagrebačke burze su Privredna banka Zagreb
d.d., Raiffeisenbank Austria d.d. i Zagrebačka banka d.d. Su-Aranžer izdanja je
Société Générale – Splitska banka d.d.
Razdoblje upisa obveznica trajat će 5 (pet) radnih dana od dana otvaranja upisa.
Datum i vrijeme zatvaranja upisa bit će naznačeni u javnom pozivu na upis.
Razdoblje uplate trajat će 1 (jedan) radni dan počevši 2. (drugog) radnog dana
nakon zatvaranja upisa. Datum i vrijeme uplate bit će naznačeno u javnom pozivu
na upis.
Sredstva na ime upisa obveznica bit će uplaćena u razdoblju uplate prema
instrukciji plaćanja koju će Agent izdanja, neposredno uručiti prilikom upisa,
ukoliko je riječ o fizičkoj osobi ili poslati jedan radni dan nakon zatvaranja
razdoblja upisa, ukoliko je riječ o pravnoj osobi, odnosno institucionalnom
investitoru. Dan uplate je datum izdanja Obveznica.
Društvo je uplatilo naknadu i administrativnu pristojbu, sukladno Pravilniku o
vrsti i visini naknada i administrativnih pristojba Hrvatske agencije za nadzor
financijskih usluga (»Narodne novine« broj 45/06).
U provedenom postupku utvrđeno je da su Zahtjevu Društva za odobrenje prospekta
o izdavanju obveznica javnom ponudom i za objavljivanje podataka pri uvrštenju
obveznica u prvu kotaciju Zagrebačke burze d.d. Zagreb, priloženi svi prilozi
propisani Zakonom i Pravilnikom i da podneseni prospekt sadrži sve podatke u
skladu s odredbom članka 21.
Zakona, pa je sukladno odredbi članka 22. stavak 4. i članka 96. stavak 4.
Zakona valjalo riješiti kao u izreci ovoga rješenja.
Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-450-08/06-11/32
Urbroj: 326-111/06-5
Zagreb, 2. studenoga 2006.

Predsjednik Uprave
**Ante Samodol,** v. r.

Rješenje, NN 121/2006-2694
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)